Rippikoulun järjestyssäännöt (käytössä kaikilla ryhmillä vuonna 2021)

## Ennen rippikoulun alkua huomioitava

1. Rippikoulun käyminen edellyttää, että rippikoululainen ja hänen huoltajansa tuntevat järjestyssäännöt ja sitoutuvat noudattamaan niitä.
2. Huolellisesti täytetty henkilötietolomake tulee palauttaa rippikoulun turvallisuusvastaavalle ensimmäiseen rippikoulunryhmän tapaamiseen. Turvallisuusvastaava on yksi rippikoulun ohjaajista. Ilman täytettyä henkilötietolomaketta ei voi lähteä mukaan leirijaksolle.
3. Olosuhdemuutoksista (esim. äkilliset sairaudet, lääkitys, muuttunut huoltajuus) on ilmoitettava rippikouluryhmän turvallisuusvastaavalle mahdollisimman pian.

## Leirialue/rippikoulun aikana käytettävät tilat

1. Rippileirin/intensiivijakson alussa sovitulta yhteiseltä alueelta poistuminen on kielletty ilman turvallisuusvastaavan lupaa. Tämä pätee myös kevään rippikouluryhmän tapaamisissa.
2. Leirialue ja sen rakennukset sekä rakennukset ja paikat, joissa tapaamisissa tai muuten rippikoulun aikana ollaan ja vieraillaan on pidettävä kunnossa ja siisteinä. Leirikeskukselle tai seurakunnan tiloille aiheutetuista vahingoista tekijä ja hänen huoltajansa ovat korvausvelvollisia.
3. Tapaturmat on ilmoitettava välittömästi rippikoulun turvallisuusvastaavalle mahdollisia jatkotoimenpiteitä varten. Seurakunnalla on rippikoululaisia koskeva tapaturmavakuutus.
4. Ulkopuolisten vierailut leirin aikana tapahtuvat vain leirin turvallisuusvastaavan kanssa etukäteen sovitulla tavalla, esim. mahdollisena vierailupäivänä.
5. Retkillä, vierailuilla ja kuljetuksissa noudatetaan järjestäjän antamia ohjeita (esim. rinteeseen vain kypärä päässä, turvavöiden käyttö linja-autossa).

## Yleinen turvallisuus

1. Luvaton tulenteko on sekä ulkona että sisällä kielletty.
2. Uiminen leirillä on sallittu vain uimavalvojan ollessa rannassa. Uima-ajat määritellään yhteisesti.
3. Jos uima-alue on määritelty poijunarulla, sitä ei saa ylittää.
4. Turvallisuusvastaava tarkastaa, että pelastusveneet ovat käyttövalmiudessa. Leirin aikana ne eivät saa olla lukittuina.
5. Pelastusveneitä ei saa käyttää kuin pelastustarkoitukseen.
6. Rippikoulun turvallisuusvastaavan on keskusteltava rippikoulun keskeytyksistä kirkkoherran kanssa. Keskeytys on mahdollinen, mikäli nuoren toiminta haittaa toisten toimintaa rippikoulussa, vaarantaa yleisen turvallisuuden tai toistuvasti rikkoo tässä esitettyjä sääntöjä.
7. Rippikoulun yleisestä turvallisuudesta vastaa leirin turvallisuusvastaava yhdessä muiden ohjaajien ja isosten kanssa.
8. Rippikoulun aikana otetaan huomioon kaikissa toimissa lähimmäisen hyvinvointi ja turvallisuus. Kaikenlainen kiusaaminen on kielletty.
9. Yhteistä, toisen ja omaa omaisuutta kohdellaan hyvin. Toisen omaan ei kosketa luvatta.

## Päihteet

1. Päihteiden hallussapito sekä niiden vaikutuksen alaisena oleminen rippikoulussa on kielletty.
2. Tupakointi tai tupakkatuotteiden käyttö rippikoulussa on kielletty lukuun ottamatta nikotiinikorvaushoitoa lääkärin määräyksestä (resepti oltava mukana ja turvallisuusvastaavalle esitettynä).
3. Alkoholin hallussapito/käyttö keskeyttää leirin asianosaisen kohdalla.
4. Kaikki huumaavat aineet on kielletty. Jos epäillään, että rippikoulussa jollain on huumausaineita, otetaan yhteyttä poliisin, sosiaaliviranomaisiin ja kotiin. Jos riittävän epäilyn kynnys ylittyy, rippikoulu keskeytyy asianosaisen osalta.

## Vapaa-aika rippileirillä/intensiivijaksolla

1. Vapaa-aika on määritelty erikseen. Rippikoululaisten on täsmällisesti noudatettava leirin päiväohjelmaan merkittyä tai muutoin annettua aikataulua.
2. Omien erityisten vapaa-ajanviettovälineiden ja musiikkilaitteiden käyttäminen rippikoulussa edellyttää etukäteissopimusta rippikoulun turvallisuusvastaavan kanssa. Kuitenkin tietokoneet, kaiuttimet yms. jäävät kotiin leiri-/intensiivijakson ajaksi (tästä lisää tulevassa leirikirjeessä).
3. Leirin aikana on leirialueella hiljaisuus kello 22.30 - 7.30 välisenä aikana.

Järjestyssääntöjen rikkomisesta ilmoitetaan välittömästi rippikoulun turvallisuusvastaavalle asian selvittämiseksi. Leirin turvallisuutta ja järjestystä häiritsevästä toiminnasta saattaa olla seurauksena rippikoulun keskeytyminen asianomaisen kohdalta.